b'\n_START_ARTICLE_\nMuhammed av Khorasan\n_START_PARAGRAPH_\nMuhammed bin Tahir (d\xc3\xb8d ca. 890) var den siste tahiride-guvern\xc3\xb8ren av Khorasan og hersket fra 862 til 873.\n_START_SECTION_\nGuvern\xc3\xb8r av Khorasan\n_START_PARAGRAPH_\nDa Muhammeds far, Tahir II d\xc3\xb8de i 862, \xc3\xb8nsket kalifen \xc3\xa5 erstatte ham med Muhammed bin Abdullah, men etter at han avslo, utnevnte kalifen Muhammed som guvern\xc3\xb8r. Men kalifen gav ikke Muhammed de andre titlene som vanligvis ble reservert tahiridenes guvern\xc3\xb8r i Khorasan, som de milit\xc3\xa6re guvern\xc3\xb8rtitlene i Irak og Bagdad, men gav dem i stedet til Muhammed bin Abdullah._NEWLINE_Muhammed var fremdeles sv\xc3\xa6rt ung og uerfaren da han ble guvern\xc3\xb8r. Kun to \xc3\xa5r etter at han etterfulgte sin far gikk Tabaristan tapt i et oppr\xc3\xb8r fra alavidene, og tahiridene klarte ikke \xc3\xa5 ta provinsen tilbake. Saffaridenes emir i Sistan, Yaqub bin Laith as-Saffar, tok i 867 Herat og fengslet dens tahiridiske guvern\xc3\xb8r. En h\xc3\xa6r ble sendt under samanidenes Ibrahim ibn Ilyas for \xc3\xa5 stoppe Yaqub, men ble beseiret. Etter dette ble Muhammed tvunget til \xc3\xa5 inng\xc3\xa5 forlik. I l\xc3\xb8pet av denne tiden fors\xc3\xb8kte Muhammed ogs\xc3\xa5 \xc3\xa5 skaffe seg embetene i vest som ble gitt til Muhammed bin Abdullah. Etter at Abdullah d\xc3\xb8de i 867 hadde hans bror Ubaydallah bin Abdullah tatt over embetene. Muhammed sendte sin onkel Sulayman bin Abdullah som sin representant i Irak, og Sulayman klarte \xc3\xa5 skaffe embetene p\xc3\xa5 Ubaydallahs bekostning, selv om han til slutt mistet dem._NEWLINE_Svakheten til Muhammeds styre i Khorasan f\xc3\xb8rte til at tahiridenes styre der tok slutt. Saffaridenes Yaqub marsjerte i 873 mot Muhammeds hovedstad, Neyshabur. Muhammed nektet \xc3\xa5 flykte og ble tatt til fange av saffaridene. I tre \xc3\xa5r forble han fanget, men ble satt fri av kalifens styrker etter at saffaridene ble beseiret i slaget ved Dair al-Aqul i 876. Etter at han ble satt fri, gav kalifen ham guvern\xc3\xb8rskapet i Khorasan igjen, men Muhammed fikk aldri tilbake sin autoritet i omr\xc3\xa5det. Flere anti-saffaridiske partisaner i Khorasan, som Ahmad al-Khujistani og Rafi ibn Laith, plasserte Muhammeds navn i omr\xc3\xa5der som de klarte \xc3\xa5 kontrollere, men Muhammed ut\xc3\xb8vde aldri reell autoritet der.\n_START_SECTION_\nSenere liv\n_START_PARAGRAPH_\nEtter at han ble satt fri av kalifen, slo Muhammed seg ned i Bagdad ig fors\xc3\xb8kte derfra \xc3\xa5 f\xc3\xa5 tilbake embetene som ble holdt av Ubaydallah bin Abdullah. Denne konflikten mellom de to tahiridene fortsatte i flere \xc3\xa5r. Saffaridenes Yaqub d\xc3\xb8de i 879 og ble etterfulgt av sin bror Amr bin Laith. Amr inngikk en avtale med kalifen og erstattet Muhammed i Khorasan. Som guvern\xc3\xb8r i Khorasan hadde Amr n\xc3\xa5 retten som formelt tilh\xc3\xb8rte tahiridene til \xc3\xa5 nominere sine representanter i embetene i vesten. Hans valg falt p\xc3\xa5 Ubadydallah. Amr brukte ogs\xc3\xa5 sin innflytelse til \xc3\xa5 f\xc3\xa5 Muhammed arrestert for p\xc3\xa5standen om at han st\xc3\xb8ttet Khujistani, selv om der er lite bevis som st\xc3\xb8tter dette._NEWLINE_Muhammed ble igjen kalifens yndling da freden mellom kalifatet og saffaridene tok slutt rundt 884. Han ble utnevnt til guvern\xc3\xb8r i Bagdad i stedet for Ubaydallah og fikk tilbake tittelen guvern\xc3\xb8r av Khorasan, men som f\xc3\xb8r klarte han aldri \xc3\xa5 reetablere sitt styre i provinsen. Han d\xc3\xb8de rundt 890.'